15-jarige maak geskiedenis by Aussie OpeMarta Kostyuk. Foto: AP Photo/Dita Alangkara Die 15-jarige Marta Kostyuk het geskiedenis gemaak by die Australiese Ope. Kostyuk het Olivia Rogowska Woensdag met 6-3, 7-5 gewen om die jongste speler die afgelope twee dekades te word om die derde ronde van die Australiese Ope te haal. “Ek wil altyd wen, maak nie saak wat nie. As ek verloor het, was dit ŉ tragedie. Ek het nou uiteindelik begin om dit te geniet,” het Kostyuk gesê. Dit is Kostyuk se eerste keer dat sy aan ŉ Grand Slam-toernooi deelneem. Sy is 521ste op die wêreldranglys en het nog net sowat $7 000 verdien. Kostyuk se oorwinning oor Rogowska het haar egter $113 500 in die sak besorg. Kostyuk van die Oekraïne het reeds geskiedenis gemaak deur die eerste speler te word wat in die jaar 2002 gebore is om vir die hoofloting van ŉ Grand Slam-toernooi te kwalifiseer. Sy het verlede jaar die Australiese Ope se junior toernooi gewen. Sy het in die eerste ronde van vanjaar se Australiese Ope met die 25ste gekeurde Peng Shuai afgereken. Haar ma was ook ŉ professionele tennisspeler en is nou betrokke by haar afrigting. Kostyuk word bestuur deur die voormalige nommerdriespeler Ivan Ljubicic wat ook tans deel is van Roger Federer se afrigtingspan. Kostyuk kom volgende teen haar landgenoot en vierde gekeurde Elina Svitolina te staan. Mirjana Lucic-Baroni het in 1997 op 15-jarige ouderdom die derde ronde van die Australiese Ope gehaal terwyl Martina Hingis dit in 1996 gedoen het.